b'\n_START_ARTICLE_\nBombeattentater i Bangkok\n_START_PARAGRAPH_\nBombeattentater i Bangkok. Den 17. august, 2015, eksploderede en kraftig bombe i Thailands hovedstad Bangkok, den dr\xc3\xa6bte 20 personer og omkring 125 kom til skade. Ingen p\xc3\xa5tog sig skyld for bomben. To etniske etniske uighurere, Adem Karadag og Yusufu Mieraili, blev anholdt mist\xc3\xa6nkt for at st\xc3\xa5 bag bomberne, hvilket de har tilst\xc3\xa5et under politiafh\xc3\xb8ringer. Retssagen begyndte f\xc3\xb8rst i maj, 2017, efter lange uoverensstemmelser om tolke._NEWLINE_Der var i 2015 yderligere tre mindre bombeseksplosioner i Bangkok, alle uden at forvolde egentlig skade.\n_START_SECTION_\nBombeattentater 2015\n_START_PARAGRAPH_\nDen 17. august, 2015, klokken 18:58 lokaltid eksploderede en kraftig bombe midt i den travle myldretid p\xc3\xa5 et af Bangkoks bef\xc3\xa6rdede hovedstr\xc3\xb8g, Rajaprasong krydset ved den brahmanske helligdom Erawan, et omr\xc3\xa5de med byens st\xc3\xb8rste indk\xc3\xb8bscentre (Central World og Siam Paragon) og adskillige hoteller benyttet af forretningsfolk og turister. Bomben kr\xc3\xa6vede mindst 20 d\xc3\xb8dsofre og flere end 100 tilskadekomne, heriblandt adskillige udl\xc3\xa6ndinge. Da mange asiatiske turister bes\xc3\xb8ger Erawan helligdommen, var de i overtal blandt de udenlandske ofre, is\xc3\xa6r kinesere og malajer. Der var angiveligt ingen danskere eller skandinaver blandt ofrene, men den 18. august manglede man stadig identifikation af syv d\xc3\xb8dsofre. Nyhedsrapportere omtalte yderligere to udetonerede bomber i den kaotiske informationsstr\xc3\xb8m umiddelbart efter eksplosionen, dette blev dog senere afvist af politiet. Ingen har taget ansvar for bomben, og der cirkulerede forskellige teorier om sammenfald med urolighederne i landets tre sydlige provinser, om politisk motiveret, og om udenlandsk terror. Myndighederne afviste hurtigt sammenh\xc3\xa6ng til opr\xc3\xb8rsbev\xc3\xa6gelserne, da bomben var fremstillet med spr\xc3\xa6ngstoffet TNT, hvilket er anderledes end de tidligere mindre bomber, der kendes fra det muslimske opr\xc3\xb8r sydp\xc3\xa5, som over en 10-\xc3\xa5rig periode har kr\xc3\xa6vet flere end 6.000 d\xc3\xb8dsofre._NEWLINE_Bomben var placeret p\xc3\xa5 en b\xc3\xa6nk bag en stolpe i hegnet til Erawan helligdommen. Dagen efter blev billeder og videosekvenser fra omr\xc3\xa5dets overv\xc3\xa5gningskameraer offentliggjort. De viste en mand i gul t-shirt, der klokken 18:53 kom ind p\xc3\xa5 omr\xc3\xa5det med en rygs\xc3\xa6k, som han placerede p\xc3\xa5 b\xc3\xa6nken op ad stolpen, hvorefter han brugte sin mobiltelefon, muligvis som fotokamera, og derefter hastigt forlod omr\xc3\xa5det uden rygs\xc3\xa6k 18:57. 1 minut derefter efter eksploderede bomben._NEWLINE_Den 18. august, 2015, klokken 14:39 lokaltid detonerede endnu en bombe ved Chao Phraya flodens Taksin-bro (King Taksin Bridge, Sathon Road), et travlt knudepunkt mellem Bangkoks moderne h\xc3\xb8jbane, BTS Sky Train, og de traditionelle vandbusser (Express Ferry), som transporterer folk ad floden og gennem en del af byens kanaler. Bomben blev kastet ud fra broen ned mod passagerplatformen mellem tog og f\xc3\xa6rger, men ramte en stolpe og r\xc3\xb8g i floden, hvor den detonerede med en efter sigende 10 meter h\xc3\xb8j vandb\xc3\xb8lge. Ingen kom til skade ved eksplosionen. Myndighederne oplyste at bomben var af samme type, r\xc3\xb8rbombe med TNT, som den aftenen f\xc3\xb8r, men af noget mindre styrke \xe2\x80\x93 dog var begge bomber rettet mod m\xc3\xa5l med mange turister og til hensigt at dr\xc3\xa6be mennesker._NEWLINE_Juntaleder og premierminister Prayut Chan-ocha udtalte, at bomben ved den kombinerede hindu-buddhistiske helligdom var den v\xc3\xa6rste nogensinde, samt at den mist\xc3\xa6nke person p\xc3\xa5 overv\xc3\xa5gningskameraernes optagelser menes at tilh\xc3\xb8re en regeringsfjendtlig gruppe i det nord\xc3\xb8stlige Thailand, der er hovedbase for den s\xc3\xa5kaldte r\xc3\xb8dskjorte-bev\xc3\xa6gelse, som er imod milit\xc3\xa6rjuntaen og dens tilh\xc3\xa6ngere blandt den rivaliserende fl\xc3\xb8j, kaldt gulskjorterne. Nogle udenlandske medier har kritiseret milit\xc3\xa6rjuntaen for at styre medierne gennem censur, og alene frigive den information, de \xc3\xb8nsker skal komme frem._NEWLINE_Adskillige lande har opgraderede deres rejsevejledning for Bangkok, den danske ambassade opfordrede danskere \xe2\x80\x9dtil at f\xc3\xb8lge situationen n\xc3\xb8je og til altid at f\xc3\xb8lge myndighedernes anvisninger\xe2\x80\x9d. _NEWLINE_Myndighederne udsendte den 19. august fantom-tegning af mist\xc3\xa6nke, og oplyste desuden, at han blev k\xc3\xb8rt fra Erawan helligdommed af en motorcykel-taxi (en blandt thaier popul\xc3\xa6r transport, hvor man sidder bag p\xc3\xa5 en motorcykel, der kommer hurtigere frem end biler i kaotisk trafik). Motorcykelf\xc3\xb8reren fortalte, at hans kunde var rolig, synes at v\xc3\xa6re udl\xc3\xa6nding, han havde ikke havde talt, men blot vist en seddel med latinske bogstaver (ikke thai skrifttegn) p\xc3\xa5 adressen han \xc3\xb8nskede at blive k\xc3\xb8rt til, Silom Soi 9, hvor han forsvandt ind i sidegaden. Under k\xc3\xb8returen havde mist\xc3\xa6nkte talt i mobiltelefon p\xc3\xa5 et ukendt sprog. Politichefen udtalte, at der m\xc3\xa5 v\xc3\xa6re tale om en gruppe, da mist\xc3\xa6nke m\xc3\xa5 have haft lokale hj\xc3\xa6lpere. En tuk-tuk (trehjulet motorcykel taxi) chauff\xc3\xb8r meldte sig og fortalte, at han havde k\xc3\xb8rt den mist\xc3\xa6nkte fra en autoreparations-garage et sted mellem hovedbaneg\xc3\xa5rden, Hua Lamphong Railway Station, og Chulalongkorn Universitetet. Mist\xc3\xa6nkte talte ikke, men viste blot chauff\xc3\xb8ren et kort hvorp\xc3\xa5 Grand Hyatt Erawan Hotel var markeret. Senere meldte en taxi chauff\xc3\xb8r sig og oplyste, at han havde k\xc3\xb8rt mist\xc3\xa6nkte i den gule t-shirt med rygs\xc3\xa6k fra Charn Isara-bygningen til Hua Lamphong-baneg\xc3\xa5rden. Chauff\xc3\xb8ren forstod ikke det sprog mist\xc3\xa6nkte talte, men forstod ordet "Hua Lamphong"._NEWLINE_Antallet af omkomne blev reduceret fra 22 til 20, heraf 10 asiatiske udl\xc3\xa6ndinge og 1 brite, uklarheden skyldtes de mange enkelte kropsdele fundet efter bombeeksplosionen. Antallet af tilskadekomne fra bomben med angiveligt 3 kg spr\xc3\xa6ngstof, blev oplyst til 126. Brahman-figuren i helligdommen fik kun mindre skader - selv om afstanden til eksplosionen blot var 5 meter, og bygninger flere hundrede meter v\xc3\xa6k fik ruderne bl\xc3\xa6st ind - og den blev gen\xc3\xa5bnet for bes\xc3\xb8gende den 19. august, 2015._NEWLINE_FN\'s generalsekret\xc3\xa6r Ban Ki Moon kondoler, men opg\xc3\xb8r ikke bombeeksplosionen som en terrorhandling._NEWLINE_Udenlandske medier spekulerede i \xc3\xa5rsager til bomberne, som ingen har p\xc3\xa5taget sig skyld for. ABC News n\xc3\xa6vner de tre mest n\xc3\xa6rliggende scenarier:_NEWLINE_R\xc3\xb8dskjorterne, en gruppe som er imod milit\xc3\xa6rstyret og st\xc3\xb8tter de tidligere i 2006 og 2014 afsatte premierminstre, Thaksin Shinawatra og hans lilles\xc3\xb8ster Yingluck Shinawatra. Juntaen var hurtigt ude og n\xc3\xa6vne forbindelse til r\xc3\xb8dtr\xc3\xb8jerne. Imod denne mulighed n\xc3\xa6vner flere thaianalytikere, at det er h\xc3\xb8jst usandsynligt, da bev\xc3\xa6gelsen ville miste sin ellers ganske store folkelige opbakning._NEWLINE_Islamiske opr\xc3\xb8rere fra syd, der har bek\xc3\xa6mpet de siddende regeringer i Bangkok gennem \xc3\xa5rtier. Imod dette taler, at opr\xc3\xb8rsbev\xc3\xa6gelserne hidtil kun har foretaget angreb i de tre sydlige provinser, og prim\xc3\xa6rt s\xc3\xb8ger materielle \xc3\xb8del\xc3\xa6ggelser._NEWLINE_Islamisk Stat (ISIL), hvor en Hindu-helligdom ikke passer ind i deres fundamentale ideologi. Imod dette sp\xc3\xb8rges, hvorfor Thailand, der p\xc3\xa5 ingen m\xc3\xa5de er indblandet i konflikten i Iraq og Syrien? Yderligere n\xc3\xa6vner analyrikere, at Islamsik Stat typisk ville angribe mere udpr\xc3\xa6gede turistm\xc3\xa5l, som Sousse-stranden i Tunesien, hvilket i Thailand kunne svare til Phuket eller Koh Samui._NEWLINE__NEWLINE_Den engelsksprogede Bangkok-avis The Nation n\xc3\xa6vnte yderligere:_NEWLINE_Uighurere, en sunni-muslimsk kinesisk minoritet, som regeringen nyligt sendte en gruppe p\xc3\xa5 omkring 100 flygtninge tilbage til Kina, de var p\xc3\xa5 vej til Tyrkiet. Handlingen skabte udenlandsk medieomtale og demonstrationer ved Thailands ambassade i Tyrkiet. Da bomberne den 17. og 18. august var af en hidtil i Thailand ukendt type, kan de have forbindelse til uighurere, men politiet er af den opfattelse, at den lille kinesiske minoritet ikke er i stand til at udf\xc3\xb8re et s\xc3\xa5 fatalt angreb._NEWLINE_Den 29. august om eftermiddagen anholdt politiet en mist\xc3\xa6nkt i Bangkoks Nong Chok distrikt i forbindelse med de to bomber. Manden er ikke den efterlyste person, der anbragte bomben ved Erawan Helligdommen, men antages at v\xc3\xa6re en medhj\xc3\xa6lper. Mist\xc3\xa6nkte angives som en 28-\xc3\xa5rig udl\xc3\xa6nding, med et tyrkisk pas lydende p\xc3\xa5 navnet Adem Karadag, passet er tilsyneladende falsk (forkert engelsk tekst og fejl i stavem\xc3\xa5de for Istanbul). Anholdte havde siden juli m\xc3\xa5ned haft tre-fire forskellige lejem\xc3\xa5l, hvor politiet fandt materialer til fremstilling af bomber, tilsvarende de to der blev detoneret den 17. og 18. august. Politiet fremviste adskillige billeder p\xc3\xa5 sociale medier, blandt andet mist\xc3\xa6nktes falske tyrkiske pas, en stak \xc3\xa6ldre tyrkiske pas, detonatorer og andet bombemateriale, samt en selvmordbombevest. Efterf\xc3\xb8lgende har NCPO (milit\xc3\xa6rjuntaens Nationale Komite for Fred og Orden) i deres daglige TV-informations program oplyst, at delinger af fotografiet med selvmordbombevesten er forbudt, de det kan skabe frygt. Senere blev den hovedmist\xc3\xa6nkte gerningsmand, Yusufu Mieraili, anholdt. Begge er etniske uighurere, og de har under politiafh\xc3\xb8ringer erkendt at have fremstillet og placeret bomben ved Erawan-helligdommen. F\xc3\xb8rst knap to \xc3\xa5r senere, i maj 2017, begyndte de f\xc3\xb8rste retsm\xc3\xb8der efter lange uoverensstemmelser om tolke for de hovedmist\xc3\xa6nkte. Efterf\xc3\xb8lgende trak begge mist\xc3\xa6nkte deres erkendelse af skyld tilbage og h\xc3\xa6vdede, at de havde erkendt under tvang. Retssagen foregik ved Milit\xc3\xa6rdomstolen i Bangkok (Bangkok Military Court) og sagen var langsom. De mist\xc3\xa6nkte havde ved udgangen af september (2017) v\xc3\xa6ret til 13 retsm\xc3\xb8der, milit\xc3\xa6rets advokat erkl\xc3\xa6rede, at 447 vidner skal interviewes, f\xc3\xb8r en dom kan afgives. N\xc3\xa6sten et \xc3\xa5r senere var kun otte vidner afh\xc3\xb8rt. Den langsomme sagbehandling skyldtes dels, at det var en milit\xc3\xa6rdomstol, dels at hvert vidnet blev afh\xc3\xb8rt ad flere gange, og dels at de tiltalte kun ville acceptgere tolke, de i forvejen havde tillid til, hvorfor det var vanskeligt at skaffe tolke. Retssagen sk\xc3\xb8nnedes at kunne komme til at vare til 2020._NEWLINE_De fleste analytikere har konkluderet, at bombeangrebet var uighur-militantes arbejde som h\xc3\xa6vn for, at milit\xc3\xa6rregeringen nogle m\xc3\xa5neder tidligere med tvang havde hjemsendt flere end hundrede uighurer til Kina, mod deres vilje._NEWLINE_Der har tidligere v\xc3\xa6re to sm\xc3\xa5 bombeattentater i Bangkok siden milit\xc3\xa6rkuppet i 2014. Den 1. februar, 2015, eksploderede en lille bombe foran Siam Paragon indk\xc3\xb8bscentret, f\xc3\xa5 personer fik mindre skrammer, ingen mist\xc3\xa6nkte. Den 17. marts, 2015, blev en h\xc3\xa5ndgranat kastet ind i kriminalretsbygningen p\xc3\xa5 Ratchadaphisek Road, ingen skader eller tilskadekomne, sikkerhedsvagter anholdt to mist\xc3\xa6nkte straks efter h\xc3\xa6ndelsen.\n_START_SECTION_\nBombe-eksplosion 2017\n_START_PARAGRAPH_\nP\xc3\xa5 tre-\xc3\xa5rsdagen for 2014-milit\xc3\xa6rkuppet, eksploderede en bombe om formiddagen den 22. maj, 2017, p\xc3\xa5 King Mongkut Hospital, et milit\xc3\xa6rhospital i Bangkok. Eksplosionen skete i et receptionsomr\xc3\xa5de forbeholdt syge og \xc3\xa6ldre milit\xc3\xa6rofficerer, hvor 21-25 (antal varierer i forskellige kilder) kom lettere til skade, hovedsageligt fra splintret glas. De fleste ofre var pensionerede officerer. F\xc3\xb8rst mente man at der var tale om en ulykke med en eksploderet tryk-tank (kompressor eller gasbeholder), da der ingen ild var i forbindelse med eksplosionen, men politiet fandt et elektronisk kredsl\xc3\xb8b, som antyder at eksplosionen skyldtes en mindre bombe. Efterf\xc3\xb8lgende fandt bombehunde spor af spr\xc3\xa6ngstof. Ingen har taget ansvar for eksplosionen. The National Human Rights Commission (Den Nationale Menneskerettighedskommission) ford\xc3\xb8mte bombangrebet og sagde, at det var en umenneskelig handling og en ubeskrivelig terrorhandling, da hospitalet behandler alle uden forskelsbehandling, ikke kun h\xc3\xa6rens officerer. Myndighederne k\xc3\xa6der bombeeksplosionen sammen med to tidlige mindre h\xc3\xa6ndelser, henholdsvis 15. maj, hvor en mindre bombe eksploderede ved et tr\xc3\xa6 foran Nationalteatret, og den 5. april, hvor en lille r\xc3\xb8rbombe detonerede foran Regerings Lotteri Kontoret. Begge steder er i samme omr\xc3\xa5de som King Mongkut Hospital, og i begge tilf\xc3\xa6lde kom to personer lettere til skade. Den 15. juni arresterede myndighederne en 62-\xc3\xa5rig pensioneret elektroingeni\xc3\xb8r, Wattana Pummares, der oplyses at have tilst\xc3\xa5et attentatet, samt de to mindre tidligere eksplosioner. I hans lejlighed i Bangkok fandt man materialer til bombefremstilling, magen til de, der var anvendt i hospitalsbomben. I december, 2017, blev han id\xc3\xb8mt 27 \xc3\xa5rs f\xc3\xa6ngsel, nedsat fra livstid, da han havde tilst\xc3\xa5et. I januar 2018 blev han id\xc3\xb8mt yderlige 80-\xc3\xa5rs f\xc3\xa6ngsel for tidligere attentat i 2007. I alt var han tiltalt for fem bomber, s\xc3\xa5 den samlede f\xc3\xa6ngselstraf blev 111 \xc3\xa5r og seks m\xc3\xa5neder.\n_START_SECTION_\nBombeattentater 2019\n_START_PARAGRAPH_\nFredag den 2. august 2019 eksploderede ti mindre bomber i forbindelse med et asiatisk ASEAN-topm\xc3\xb8de, hvor USAs udenrigsminister Mike Pompeo ogs\xc3\xa5 deltog. Eksplosionerne skete fem forskellige steder i Bangkok, blandt andet ved regeringsbygningen. If\xc3\xb8lge myndighederne var attentaterne angiveligt en politisk motiveret, symbolsk skr\xc3\xa6mmekampagne. Tre gadefejere ved Rama IX-gaden kom lettere til skade, da de unders\xc3\xb8gte en genstand, der eksploderede. I alt kom fem mennesker lettere til skade. Yderligere en bombe blev opdaget ved byens politihovedkvarter, men den blev uskadeliggjort._NEWLINE_To mist\xc3\xa6nkelige unge m\xc3\xa6nd, der var observeret p\xc3\xa5 overv\xc3\xa5gning ved politihovedkvarteret, blev samme aften anholdt p\xc3\xa5 vej sydp\xc3\xa5 ved byen Chumphon. De to unge m\xc3\xa6nd havde adskillige gange krydset gr\xc3\xa6nsen til Malaysia i en af Thailands sydlige provinser (hvor der er en l\xc3\xa6ngevarende konflikt med muslimske opr\xc3\xb8rere), senest i slutningen af juli, hvorefter de var tage op til Bangkok. De modtog bomberne fra en mand i et indk\xc3\xb8bscenter og tog en taxi til politihovedkontoret. De var en del af to teams, der havde boet sammen i et lejet hus. De havde ogs\xc3\xa5 v\xc3\xa6ret med til at placere bomber ved regeringskomplekset. Yderligere to blev anholdt op til 6. august, mist\xc3\xa6nkt for at have medvirket til brandstiftelse. I alt 15 personer mist\xc3\xa6nkes for at have v\xc3\xa6re indblandet i eksplosionerne, heraf var ni blevet anholdt i l\xc3\xb8bet af f\xc3\xa5 dage. Efterforskningen af bombespr\xc3\xa6ngningerne den 2. august blev i midten af august overflyttet til CSD (Crime Suppression Division; dansk: Afdeling for kriminalitetsundertrykkelse). Det antages at de enkelte detonationer var sammenh\xc3\xa6ngende tilrettelagt og har forbindelse til urolighederne i Thailands tre malaj muslimsk dominerede, sydlige provinser._NEWLINE_Tre unge studerende, henholdsvis 15, 16 og 17 \xc3\xa5r, blev anholdt i forbindelse med bomben ved Rama IX-gaden, hvor tre gadefejere kom lettere til skade. Denne bombe har muligvis ikke relation til de andre bomber, da den er fremstillet helt anderledes. De tre teenagere indr\xc3\xb8mmede, at have fremstillet bomben, men de troede ikke deres hjemmelavede bombe ville eksplodere._NEWLINE_S\xc3\xb8ndag den 4. august om eftermiddagen, var der en lille eksplosion ved en vejside i Bangkokbydelen Nonthaburi. Endnu en bombe af samme type  \xe2\x80\x93 fremstillet af krudt, grus og glasfragmenter i en plastikpose omviklet med sort tape \xe2\x80\x93 blev fundet ueksploderet i en \xc3\xa6ske. Yderligere to s\xc3\xa5kaldte "ping-pong"-bomber blev fundet ved en 7-Eleven-forretning dagen efter. "Ping-pong bombe" referer til, at st\xc3\xb8rrelsen svarer til en bordtennisbold, der p\xc3\xa5 engelsk ogs\xc3\xa5 kaldes ping-pong. Politiet mente, at de var hjemmelavede bomber i et lokalt opg\xc3\xb8r mellem grupper af studerende, eller teenagere der afholdt motorcykelr\xc3\xa6s.'